資政王侍郎南京留守
作者：梅堯臣
朝代：宋

paragraphs: 百世興王地，乘時已建都。
離宮萬戶寄，京邑四方模。
尹以名臣擇，朝仍宿哲俞。
果資卿屬重，將俾國人蘇。
迎餞車交轍，奔馳士結途。
許嗟人惠奪，宋遲德恩敷。
日月天闈近，山河地勢趨。
壓城隋柳密，開苑漢池枯。
文物希前代，謳歌得大儒。
鄒枚跡雖古，賓從豈今無。